एनएसयूआई कार्यकर्ता मुचलके पर जेल से रिहा, बलवा का मामला दर्ज
आरएसएस के क्षेत्र प्रचारक के व्याख्यान के पहले किया था प्रदर्शन
आगे भी दी उग्र आंदोलन की चेतावनी
भास्कर संवाददाता | सागर
डॉ. हरीसिंह गौर विश्वविद्यालय में आरएसएस के क्षेत्र प्रचारक अरुण जैन के व्याख्यान के पहले प्रदर्शन करने वाले एनएसयूआई कार्यकर्ता मुचलके पर जेल से रिहा हो गए हैं। शुक्रवार को 7 कार्यकर्ताओं को पुलिस ने गिरफ्तार कर जेल भेजा था। शहर में मुख्यमंत्री के कार्यक्रम के चलते दूसरे दिन शाम 6 बजे सभी को जमानत मिल सकी। उधर सिविल लाइन थाना में एनएसयूआई के पूर्व प्रदेश महासचिव राहुल खरे सहित 30 से 35 अन्य लोगों के खिलाफ बलवा और तोड़फोड़ को लेकर आईपीसी की धारा 147 एवं 427 के तहत मामला भी दर्ज किया गया है। यह एफआईआर गौर नगर निवासी गोकुल प्रसाद पटेल की शिकायत पर हुई है।
जेल से रिहा होते ही एनएसयूआई कार्यकर्ताओं से मिलने कांग्रेस जिलाध्यक्ष रेखा चौधरी, हीरा सिंह, प्रवक्ता डॉ. संदीप सबलोक आदि पहुंचे। इसके बाद सिविल लाइन चौराहा स्थित गौरमूर्ति के सामने सभी एकत्र हुए। यहां रिहाई का जश्न मनाया। सभी ने तय किया है कि वे सोमवार को विवि जाकर कुलपति से मिलेंगे। विभिन्न मुद्दों पर ज्ञापन देंगे।
भगवाकरण नहीं रुका तो फिर करेंगे आंदोलन : एनएसयूआई के प्रदेश सचिव अक्षय दुबे ने बताया कि विवि में यह चलन आम हो गया है कि कोई भी कार्यक्रम हो, उसमें संघ के पदाधिकारियों को बुलाकर भगवाकरण किया जा रहा है। पिछले दिनों अभाविप के राष्ट्रीय मंत्री तो अब संघ के क्षेत्रीय प्रचारक को राष्ट्रवादी चिंतक बनाकर बुला लिया। पूर्व प्रदेश महासचिव राहुल खरे ने कहा कि विवि प्रशासन अब भी नहीं सुधरा तो हम लगातार आंदोलन करेंगे।
सिविल लाइन चौराहा पर एकत्र हुए,
कल कुलपति से मिलेंगे
mai_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva